**ZMLUVA O DODÁVKE ELEKTRINY A ZABEZPEČENÍ**

**DISTRIBÚCIE ELEKTRINY č. ....................**

**1. ODBERATEĽ: ENERGO – Sk, a.s.**

sídlo: Novozámocká 220, 949 05 Nitra

v mene ktorého podpisuje:

* Ing. Jozef Bittarovský – predseda predstavenstva
* Ing. Martin Čaja – člen predstavenstva

IČO: 36565482

DIČ: 2021896008

IČ DPH: SK 2021896008

bankové spojenie: PRIMA banka Slovensko, a.s., pobočka Nitra

číslo účtu (IBAN): SK50 5600 0000 0008 6272 0001

**(ďalej len „Odberateľ“)**

**2. DODÁVATEĽ :**

sídlo:

právna forma:

v mene ktorého podpisuje/-jú:

IČO:

DIČ:

IČ DPH:

Zapísaný v:

bankové spojenie:

číslo účtu(IBAN):

BIC/SWIFT:

**(ďalej len „Dodávateľ“)**

(odberateľ a dodávateľ spoločne ďalej ako „**zmluvné strany**“) uzatvárajú podľa všeobecne záväzných právnych predpisov vrátane právnych predpisov pre podnikanie v energetických odvetviach túto Zmluvu o dodávke elektriny a zabezpečení distribúcie elektriny (ďalej len **„Zmluva“**):

**Článok 1**

**Základné ustanovenia**

1.1 Zmluva je po vzájomnej dohode zmluvných strán uzatvorená podľa § 269 ods. 2 zákona č. 513/1991 Zb. Obchodný zákonník v znení neskorších predpisov (ďalej len „Obchodný zákonník“), v súlade so zákonom č. 251/2012 Z. z. o energetike a o zmene a doplnení niektorých zákonov v znení neskorších predpisov (ďalej len „zákon o energetike“), zákonom č. 250/2012 Z. z. o regulácii v sieťových odvetviach v znení neskorších predpisov (ďalej len „zákon o regulácii v sieťových odvetviach“) a ďalšími všeobecne záväznými právnymi predpismi vzťahujúcimi sa na oblasť elektroenergetiky.

1.2 Pre účely Zmluvy sa používajú odborné pojmy a terminológia v súlade so zákonom o energetike, nariadením vlády Slovenskej republiky č. 317/2007 Z. z., ktorým sa ustanovujú pravidlá pre fungovanie trhu s elektrinou v znení neskorších predpisov (ďalej len „pravidlá trhu s elektrinou“), príslušnými výnosmi, vyhláškami a rozhodnutiami Úradu pre reguláciu sieťových odvetví (ďalej len „ÚRSO“) a ostatnými súvisiacimi všeobecne záväznými právnymi predpismi vzťahujúcimi sa na elektroenergetiku.

1.3 ÚRSO vydáva vecné a cenové rozhodnutia v zmysle zákona o regulácii v sieťových odvetviach.

1.4 Prevádzkovateľ distribučnej sústavy (ďalej len „PDS“) je príslušný PDS, ku ktorej je pripojené odberné miesto Odberateľa.

1.5 Prevádzkový poriadok PDS je dokument schválený ÚRSO, podľa ktorého sa riadi zabezpečenie distribúcie elektriny a súvisiacich sieťových služieb do odberného miesta Odberateľa. Prevádzkový poriadok PDS je záväzný pre všetkých účastníkov trhu s elektrinou (ďalej len „Prevádzkový poriadok“).

1.6 Technické podmienky prístupu a pripojenia do sústavy príslušného PDS (ďalej len „Technické podmienky“), ktoré sú zverejnené na internetovej stránke príslušného PDS je dokument vypracovaný v súlade so zákonom o energetike a Vyhláškou Ministerstva hospodárstva Slovenskej republiky č. 271/2012 Z. z., ktorou sa ustanovujú podrobnosti o rozsahu technických podmienok prístupu a pripojenia do sústavy a siete a pravidlá prevádzkovania sústavy a siete.

**Článok 2**

**Predmet zmluvy**

2.1 Predmetom zmluvy je záväzok dodávateľa v zmluvnom období poskytnúť objednávateľovi združené služby dodávky elektriny, t.j. dodávku silovej elektriny do odberných miest (ďalej len „OM“) uvedených v Prílohe č.1 Zmluvy v predpokladanom množstve 6 185,35 MWh za obdobie 13 mesiacov vrátane prevzatia zodpovednosti za odchýlku za odberné miesta a zabezpečenie distribúcie elektriny v kvalite zodpovedajúcej Technickým podmienkam prevádzkovateľa distribučnej siete (ďalej len „PDS“) – prenos elektriny, distribúciu elektriny a poskytovanie systémových služieb (ďalej len „distribučné služby“) do odberných miest.

2.2 Dodávateľ počas zmluvného obdobia zabezpečí objednávateľovi distribučné služby pre odberné miesta do výšky maximálnej rezervovanej kapacity uvedenej v zmluve. Tieto budú uskutočňované v súlade s platnými všeobecne záväznými právnymi predpismi, prevádzkovým poriadkom príslušného prevádzkovateľa distribučnej sústavy (ďalej len „prevádzkový poriadok PDS“) a v kvalite podľa technických podmienok prístupu a pripojenia do sústavy príslušného PDS (ďalej len „technické podmienky“), ktoré sú zverejnené na internetovej stránke príslušného PDS. Cena za distribučné služby bude určená na základe platného cenníka distribúcie elektriny pre oprávnených odberateľov príslušného PDS, schváleného ÚRSO.

2.3 Dodávka elektriny sa uskutoční iba na základe platne uzatvorenej Zmluvy, v opačnom prípade sa odber elektriny považuje za neoprávnený odber v zmysle zákona o energetike.

2.4 Dodávateľ sa zaväzuje zabezpečiť Odberateľovi dodávku elektriny, iba za predpokladu, že Odberateľ je pripojený k distribučnej sieti PDS.

2.5 Odberateľ sa zaväzuje riadiť sa podmienkami v Zmluve, Prevádzkovým poriadkom príslušného PDS, Technickými podmienkami a dodržiavať podmienky pripojenia k distribučnej sieti.

**Článok 3**

**Miesto a čas plnenia**

3.1 Na základe dohody zmluvných strán bude Dodávateľ dodávať elektrinu Odberateľovi v období 13 mesiacov od nadobudnutia účinnosti zmluvy. Miestom dodania elektriny sú odberné miesta, ktoré sú uvedené prílohe č. 1 k tejto Zmluve.

3.2 Dodávateľ sa zaväzuje poskytovať plnenie v zmysle čl. 2 bodu 2.1 tejto Zmluvy jeden kalendárny rok od nadobudnutia účinnosti zmluvy.

**Článok 4**

**Dodávka elektriny**

4.2 Dodávka elektriny je splnená prechodom elektriny meradlom nachádzajúcim sa na odbernom mieste Odberateľa.

4.3 Dodávateľ je povinný plniť ustanovenia bodu 2.1 v súlade s Zmluvou, ak je Odberateľ pripojený k distribučnej sústave PDS.

4.4 Zmluvné strany si dohodli predpokladané celkové množstvo dodávky elektriny na obdobie jedného kalendárneho roka od nadobudnutia účinnosti zmluvy v množstve podľa prílohy č. 1, ktoré sa Dodávateľ zaväzuje dodať do odberných miest Odberateľa podľa bodu 3.1 Zmluvy v súlade so Zmluvou.

4.5 Odberateľ nie je povinný od Dodávateľa odobrať celé v prílohe č. 1 uvedené predpokladané množstvo elektriny. Dodávateľ nie je oprávnený sankcionovať odberateľa za odber menšieho alebo väčšieho množstva elektriny ako je predpokladané celkové množstvo elektriny alebo z tohto dôvodu zmeniť výšku ceny za dodávku elektriny.

4.6 Dodávky uvedené v Zmluve sú garantovanými dodávkami a môžu byť prerušené alebo obmedzené zo strany Dodávateľa len z dôvodov uvedených v zákone o energetike. Akékoľvek plánované prerušenie dodávky elektriny je Dodávateľ povinný oznámiť písomne Odberateľovi najmenej 30 dní pred plánovaným prerušením alebo obmedzením dodávky elektriny.

4.7 *Dodávateľ bude predmet zmluvy zabezpečovať nasledovnými subdodávateľmi:............... (uviesť údaje o osobe oprávnenej konať za subdodávateľa v rozsahu meno, priezvisko, adresa pobytu, dátum narodenia). Dodávateľ je oprávnený zmeniť subdodávateľa až po súhlase odberateľa a je povinný v súlade s § 41 ods. 4 zákona č. 343/2015 o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“) oznámiť akúkoľvek zmenu údajov o subdodávateľovi písomne. Zmeny budú realizované formou dodatku k zmluve podpísaného zmluvnými stranami. Týmto ustanovením nie je dotknutá zodpovednosť dodávateľa za plnenie zmluvy.*

*alebo*

*Dodávateľ nebude predmet zmluvy zabezpečovať prostredníctvom subdodávateľov.*

4.8 Dodávateľ zaplatí zmluvnú pokutu vo výške päťtisíc (5 000) eur, a to za každé porušenie, ak

- Dodávateľ zmení subdodávateľa počas trvania Zmluvy bez predchádzajúceho písomného súhlasu Odberateľa,

- Dodávateľ poruší alebo riadne a úplne nesplní niektorú svoju povinnosť uvedenú v bode 4.7 Zmluvy.

4.9 V prípade, že v priebehu plnenia zmluvy dôjde k zmene skutočností uvedených v bode 4.7, dodávateľ je povinný bezodkladne oznámiť túto zmenu a údaje podľa bodu 4.7 o novom subdodávateľovi, najneskôr však do piatich pracovných dni odo dňa, keď sa o uvedenej zmene dozvedel. Zmena subdodávateľa je možná, ak je tento subdodávateľ zapísaný v registri partnerov verejného sektora, ak má povinnosť sa do tohto registra zapísať v súlade so zákonom č. 315/2016 o registri partnerov verejného sektora a o zmene a doplnení niektorých zákonov v znení neskorších predpisov.

**Článok 5**

**Cena za dodávku elektrickej energie**

5.1 Cena za predmet zmluvy pozostáva z nasledovných položiek:

**a) Cena za dodávanú elektrickú energiu**, ktorá sa stanoví ako pevná jednotarifná cena. Do ceny za dodávanú energiu dodávateľ započíta samotnú cenu za dodávku elektrickej energie, cenu za prevzatie zodpovednosti za odchýlku a akékoľvek iné súvisiace platby (napr. mesačná platba za odberné miesto).

**b) Cena za služby súvisiace s distribúciou** – ide o cenu za prenos elektriny, distribúciu elektriny, systémové služby a ostatné regulované položky, ktorých výška je určená podľa platného Rozhodnutia Úradu pre reguláciu sieťových odvetví a aktuálneho cenníka distribúcie príslušného PDS platného v čase dodania plnenia, vrátane odvodu do Jadrového fondu.

**c) Spotrebná daň** – bude účtovaná podľa aktuálnej sadzby pre príslušný rok.

**d) DPH** – daň z pridanej hodnoty podľa aktuálnej sadzby.

5.2 Cena za dodávku elektriny bola dohodnutá zmluvnými stranami ako pevná jednotarifná cena za 1 MWh silovej elektriny bez DPH a spotrebnej dane z elektriny (ďalej len „SpD“). vo výške **....... EUR.**

5.3 Dodávateľ preberá zodpovednosť za vyrovnanie odchýlok Odberateľa v plnom rozsahu.

5.4 Dohodnutým obdobím pre vyhodnotenie odberu elektriny je obdobie jedného kalendárneho roka od nadobudnutia účinnosti zmluvy.

5.5 K cenám za dodávku elektriny sa pri fakturácii pripočítava SpD podľa zákona č. 609/2007 Z. z. o spotrebnej dani z elektriny, uhlia a zemného plynu a o zmene a doplnení zákona č. 98/2004 Z. z. o spotrebnej dani z minerálneho oleja v znení neskorších predpisov v znení neskorších predpisov v sadzbách platných ku dňu uskutočnenia zdaniteľného plnenia a DPH v súlade s účinným zákonom č. 222/2004 Z. z. o dani z pridanej hodnoty v znení neskorších predpisov (ďalej len „zákon o DPH“) v sadzbách platných ku dňu uskutočnenia zdaniteľného plnenia.

5.6 V prípade, ak sa po uzatvorení tejto zmluvy preukáže, že na relevantnom trhu existuje cena (ďalej tiež ako nižšia cena) za rovnaké alebo porovnateľné plnenie ako je obsiahnuté v tejto zmluve a dodávateľ už preukázateľne v minulosti za takúto nižšiu cenu plnenie poskytol, resp. ešte stále poskytuje, pričom rozdiel medzi nižšou cenou a cenou podľa tejto zmluvy je vyšší ako 5% v neprospech ceny podľa tejto zmluvy, zaväzuje sa dodávateľ poskytnúť odberateľovi pre takéto plnenie objednané po preukázaní tejto skutočnosti dodatočnú zľavu vo výške rozdielu medzi ním poskytovanou cenou podľa tejto zmluvy a nižšou cenou.

5.7 Odberateľ môže Zmluvu v lehote dva mesiace vypovedať, ak dodávateľ nie je schopný dodať alebo nedodá elektrinu za cenu, určenú podľa tejto Zmluvy.

5.8 Zmluvné strany sa môžu dohodnúť na zmene zmluvy bez nového verejného obstarávania v súlade s § 18 zákona o verejnom obstarávaní.

**Článok 6**

**Distribučné služby**

6.1 Dodávateľ počas zmluvného obdobia zabezpečí Odberateľovi distribučné služby do odberných miest uvedených v prílohe č.1 Zmluvy a za podmienok uvedených v Zmluve.

6.2 Dodávateľ sa zaväzuje zabezpečiť distribučné služby do odberných miest uvedených v prílohe č.1 Zmluvy do výšky ich maximálnej rezervovanej kapacity uvedenej v Prílohe č. 1 Zmluvy - Technická špecifikácia dodávky elektriny (ďalej len „príloha č. 1“). Distribučné služby sa uskutočňujú v súlade s platnými a účinnými všeobecne záväznými právnymi predpismi, Prevádzkovým poriadkom príslušného PDS a v kvalite podľa Technických podmienok PDS.

6.3 Dodávateľ sa zaväzuje zabezpečiť rezervované kapacity (RK) pre odberné miesta dohodnuté v prílohe č 1. Prekročenie dohodnutej rezervovanej kapacity sa bude riešiť v súlade s Prevádzkovým poriadkom PDS a platným cenovým rozhodnutím ÚRSO.

6.4 Odberateľ môže požiadať Dodávateľa o úpravu dohodnutej rezervovanej kapacity, najviac však do výšky maximálnej rezervovanej kapacity, zaslaním písomnej žiadosti na adresu Dodávateľa alebo na kontaktnú e-mailovú adresu oprávnenej osoby Dodávateľa. Úprava dohodnutej rezervovanej kapacity sa stáva účinnou po jej písomnom odsúhlasení Dodávateľom.

6.5 Distribučná sadzba: pre odberné miesta je stanovená v súlade s rozhodnutím ÚRSO a je uvedená v prílohe č.1 Zmluvy.

6.6 Odberateľ je podľa Zákona o energetike zodpovedný za riadny stav odberného zariadenia a za dodržiavanie predpisov na zaistenie bezpečnosti technických zariadení.

6.7 Odberateľ sa zaväzuje dodržiavať všetky povinnosti Odberateľa podľa zákona o energetike, pravidiel trhu s elektrinou a ostatných príslušných všeobecne záväzných právnych predpisov.

6.8 Odberateľ sa zaväzuje riadiť sa podmienkami v Zmluve, Prevádzkovým poriadkom príslušného PDS, Technickými podmienkami a dodržiavať podmienky pripojenia k distribučnej sústave.

6.9 Odberateľ sa zaväzuje v prípade stavu núdze postupovať podľa príslušných právnych predpisov, a to podľa § 20 zákona o energetike a vyhlášky MH SR č. 416/2012 Z. z., ktorou sa ustanovujú podrobnosti o postupe pri uplatňovaní obmedzujúcich opatrení pri stave núdze a o opatreniach zameraných na odstránenie stavu núdze v elektroenergetike.

**Článok 7**

**Cena za distribučné služby**

7.1 Dodávateľ účtuje Odberateľovi cenu za distribučné služby v súlade s platnými cenovými rozhodnutiami ÚRSO vzťahujúcimi sa na distribučné služby poskytované PDS podľa sadzby dohodnutej v Zmluve.

7.2 Dodávateľ účtuje Odberateľovi ostatné služby súvisiace s distribúciou elektriny podľa platného cenníka služieb distribúcie príslušného PDS (ďalej aj „cenník služieb distribúcie“).

7.3 Cenové rozhodnutia ÚRSO a cenník služieb distribúcie sú uverejnené na internetovej stránke príslušného PDS.

7.4 Ak dôjde k zmene regulovaných cien na základe zmeny cenového rozhodnutia ÚRSO počas zmluvného obdobia, je Dodávateľ oprávnený účtovať Odberateľovi ceny v súlade s podmienkami príslušného nového cenového rozhodnutia ÚRSO.

7.5 Dodávateľ je oprávnený v prípade zmeny cenníka služieb distribúcie príslušného PDS upraviť fakturovanie ceny Odberateľovi za tieto služby v súlade so zmenou tohto cenníka.

7.6 Ceny uvedené v cenových rozhodnutiach ÚRSO neobsahujú DPH. K cenám sa pri fakturácii pripočítava DPH v súlade s platnými a účinnými zákonmi.

**Článok 8**

**Meranie elektriny a odpočty**

8.1 Montáž, pripojenie alebo výmenu určeného meradla zabezpečí Dodávateľ po splnení ustanovených technických podmienok merania elektriny príslušného PDS. Druh, počet, veľkosť a umiestnenie určeného meradla a ovládacích zariadení určuje PDS v zmysle zákona o energetike. Úpravy na umiestnenie určeného meradla zabezpečuje Odberateľ na vlastné náklady.

8.2 Odber elektriny sa meria určeným meradlom (v zmysle zákona č. 142/2000 Z. z. o metrológii a o zmene a doplnení niektorých zákonov v znení neskorších predpisov).

8.3 Meranie elektriny a odpočty určeného meradla vrátane vyhodnocovania, odovzdávania výsledkov merania a ostatných informácií potrebných pre vyúčtovanie dodávky elektriny a Distribučných služieb vykonáva PDS. Odpočet určeného meradla sa vykonáva v súlade s Prevádzkovým poriadkom a za prítomnosti oprávnenej osoby odberateľa. Dodávateľ fakturuje dodávku elektriny a Distribučné služby na základe týchto údajov. V prípade poruchy určeného meradla alebo fakturácie s nesprávnou konštantou má Dodávateľ právo upraviť fakturačné hodnoty podľa údajov, ktoré Dodávateľ dostane od PDS.

8.4 Odberateľ je povinný starať sa o určené meradlo tak, aby neprišlo k jeho poškodeniu alebo odcudzeniu a sleduje jeho riadny chod. Všetky poruchy na určenom meradle, vrátane porušenia zabezpečenia proti neoprávnenej manipulácii, ktoré Odberateľ zistí, je povinný bezodkladne ohlásiť Dodávateľovi.

8.5 Pri pochybnostiach o správnosti údajov určeného meradla môže Odberateľ písomne požiadať Dodávateľa o zabezpečenie jeho preskúšania. Dodávateľ je povinný do 10 dní zabezpečiť preskúšanie určeného meradla.

8.6 Odberateľ sa zaväzuje umožniť prístup PDS k odbernému elektrickému zariadeniu a určenému meradlu v súlade s Prevádzkovým poriadkom a zákonom o energetike na účel vykonania kontroly, výmeny, odobratia určeného meradla alebo zistenia odobratého množstva elektriny na základe písomného oznámenia Dodávateľa doručeného Odberateľovi aspoň 7 dní pred vykonaním kontroly, výmeny, odobratím meradla alebo zisťovaním odobratého množstva elektriny.

8.7 Dôvody výmeny určeného meradla môžu byť najmä:

a) výmena určeného meradla z dôvodu uplynutia času platnosti overenia;

b) výmena určeného meradla pri požiadavke na preskúšanie určeného meradla;

c) výmena určeného meradla z dôvodu poruchy na určenom meradle;

d) výmena určeného meradla z dôvodu zmeny zmluvných podmienok.

8.8 Odberateľ, ktorého odberné miesto je pripojené na napäťovú úroveň VN a u ktorého je odber elektriny meraný na sekundárnej strane transformátora a transformátor je jeho vlastníctvom, overí na základe písomnej žiadosti dodávateľa funkčnosť kompenzačného zariadenia transformátora na vlastné náklady a výsledky merania oznámi Dodávateľovi písomne, a to v týchto prípadoch:

a) keď ide o nové odberné miesto najneskôr do 10 dní po pripojení,

b) pri výmene transformátora najneskôr do 10 dní po výmene,

c) ak o to Dodávateľ požiada najviac však jedenkrát za 36 mesiacov.

8.9 Pokiaľ Odberateľ také hlásenie nepredloží, transformátor sa považuje za nevykompenzovaný a namerané hodnoty nie sú v súlade s hodnotami podľa príslušného rozhodnutia ÚRSO. Dodávateľ má potom právo na základe údajov poskytnutých od PDS pripočítať k nameranej jalovej spotrebe jalové transformačné straty v zmysle platného cenového rozhodnutia ÚRSO.

**Článok 9**

**Fakturácia cien a úroky z omeškania**

9.1 Dodávka elektriny a distribučné náklady sú v zmysle zákona o dani z pridanej hodnoty považované za opakované dodanie tovaru a služby v mesačne sa opakujúcich lehotách. Faktúry sa vystavujú spoločne za dodávku elektriny a distribučné služby.

9.2 Dodávateľ je povinný vyúčtovať Odberateľovi skutočné množstvo odobratej elektriny do 15. dní od ukončenia kalendárneho mesiaca, v ktorom bola elektrina odobratá, a doručiť vyúčtovaciu faktúru Odberateľovi. Vyúčtovacia faktúra so zohľadnením pravidelných mesačných platieb je splatná do 30 dni od doručenia vyúčtovacej faktúry. Vyúčtovaciu faktúru za dodávku elektriny a distribučné služby je Dodávateľ oprávnený vyhotoviť aj v prípade mimoriadneho odpočtu, pri výmene určeného meradla, ukončení odberu a pod. Dodávateľ vystaví vyúčtovacie faktúry aj k 31.12. príslušného roka..

9.3 Faktúra za odobratú elektrickú energiu bude vystavovaná pre všetky odberné miesta, pričom v rámci nej bude vytvorený rozpis za každé odberné miesto samostatne a budú v ňom uvedené a označené jednotlivé položky ceny vrátane ceny alebo poplatku za každú položku.

9.4 Pre odberné miesta Odberateľa s mesačným odpočtovým cyklom bude pre účtovanie ceny za dodávku elektriny zúčtovaným obdobím kalendárny mesiac začínajúci 1. deň mesiaca o 00:00 hod. platného času a končí posledný dňom v mesiaca o 24:00 hod. platného času.

9.5 Pre maloodberné miesta Odberateľa budú vystavované zálohové faktúry za opakované dodanie tovaru a služby mesačne k 15-mu dňu v mesiaci na základe predpokladaného množstva dodanej elektriny.

9.6 Vyúčtovanie dodávky elektriny sa realizuje dva krát za zmluvné obdobie – k 31.12.2019 (ku koncu kalendárneho roka) a k 30.4.2020 (ku koncu zmluvného obdobia). Faktúru za spotrebu elektriny vyhotoví Dodávateľ na základe odpočtu skutočnej spotreby. Vo faktúre za spotrebu elektriny sa odpočítajú dovtedy vyhotovené faktúry vystavené podľa bodu 9.7. Faktúru za spotrebu elektriny je Dodávateľ oprávnený vyhotoviť aj v prípade mimoriadneho odpočtu, pri výmene určeného meradla, ukončení odberu a pod..

9.7 Vyfakturovaný nedoplatok Odberateľ uhradí Dodávateľovi v lehote splatnosti faktúry. Vyfakturovaný preplatok Dodávateľ vráti Odberateľovi na účet Odberateľa v termíne do dátumu splatnosti faktúry. Splatnosť týchto faktúr je 30 dní.

9.8 Za uhradenie faktúry sa bude považovať deň, v ktorom bude fakturovaná suma pripísaná na účet Dodávateľa.

9.9 Ak faktúra nebude obsahovať všetky predpísané náležitosti daňového dokladu podľa príslušných ustanovení zákona o dani pridanej hodnoty, alebo ak nebude v súlade so Zmluvou, alebo bude obsahovať nesprávne údaje, Odberateľ si vyhradzuje právo vrátiť faktúru na doplnenie alebo na prepracovanie spolu s uvedením chýbajúcich náležitostí alebo nesprávnych údajov. Plynutie lehoty splatnosti faktúry vrátenej Dodávateľovi na opravu sa zastaví a na opravenej faktúre, obsahujúcej všetky potrebné zákonné náležitosti, bude opäť uvedená 30 dňová lehota splatnosti, ktorá začne plynúť odznova doručením faktúry odberateľovi.

9.10 Dodávateľ nemá nárok na úhradu ďalších nákladov a poplatkov, ktoré nie sú uvedené v Zmluve a ich povinnosť platiť nevyplýva zo všeobecne záväzného právneho predpisu.

9.11 Ak Odberateľ neuhradí faktúru v lehote splatnosti, Dodávateľ Odberateľovi zašle bezodplatne písomnú upomienku. Písomná upomienka Dodávateľa podľa predchádzajúcej vety sa považuje za doručenú Odberateľovi dňom prevzatia zásielky alebo dňom odmietnutia prevzatia zásielky.

9.12 Ak je Odberateľ v omeškaní s úhradou akejkoľvek faktúry zo zmluvného vzťahu s Dodávateľom podľa Zmluvy, vystavenej v súlade s právnymi predpismi a za skutočne dodané plnenie, je Dodávateľ oprávnený účtovať Odberateľovi úrok z omeškania v dohodnutej výške 0,02 % z dlžnej sumy za každý deň omeškania. Odberateľ je povinný vyúčtované úroky z omeškania Dodávateľovi uhradiť.

9.13 Dodávateľ bude Odberateľovi zasielať faktúry na adresu**: ENERGO-SK, a. s., Novozámocká 220, 949 05 Nitra**

9.14 Faktúry vyhotovené prostriedkami hromadného spracovania (výpočtovou technikou) nemusia byť Dodávateľom podpísané a stačí, ak budú obsahovať formuláciu "Toto tlačivo bolo vytvorené automaticky a je bez podpisu". Za pravosť takýchto faktúr nesie zodpovednosť Dodávateľ.

**Článok 10**

**Reklamácia a servisný zásah**

10.1 Dodávateľ je povinný riadne plniť predmet Zmluvy, dodržiavať Zmluvu a štandardy kvality prenosu elektriny, distribúcie elektriny a dodávky elektriny v súlade s platnými všeobecne záväznými právnymi predpismi, prevádzkovým poriadkom príslušného PDS a v kvalite podľa technických podmienok PDS.

10.2 Ak sa stane chyba alebo omyl pri fakturácii, majú zmluvné strany nárok na vzájomné vyrovnanie rozdielu. Ak Odberateľ zistí chybu vo faktúre, bez zbytočného odkladu zašle Dodávateľovi písomnú žiadosť o overenie správnosti vyúčtovania platby s uvedením reklamovaných skutočností a priložením podkladov potrebných na prešetrenie reklamácie, ktoré má k dispozícii. Dodávateľ overí správnosť vyúčtovania platby za dodanú elektrinu a distribučné služby a v prípade opodstatnenosti reklamácie odstráni zistené nedostatky vo vyúčtovaní vystavením opravnej faktúry v lehote 30 dní odo dňa doručenia žiadosti Odberateľa. Ak chybu zistí Dodávateľ, bezodkladne vyhotoví opravnú faktúru. Plynutie lehoty splatnosti chybnej faktúry sa zastaví a na opravenej faktúre, bude opäť uvedená 30 dňová lehota splatnosti, ktorá začne plynúť doručením opravenej faktúry Odberateľovi.

10.3 Odberateľ má právo písomne reklamovať aj iné chyby, ku ktorým došlo pri realizácii predmetu Zmluvy.

10.4 V prípade nedostatkov alebo vád pri plnení predmetu zmluvy Dodávateľom, Odberateľ elektronickou formou alebo listinnou formou uplatní reklamáciu plnenia predmetu zmluvy. Dodávateľ reklamáciu prešetrí a výsledok prešetrenia písomne oznámi Odberateľovi v lehote 15 dní od doručenia reklamácie. Pokiaľ si prešetrenie reklamácie vyžaduje súčinnosť tretej strany, môže Dodávateľ predlžiť lehotu na vybavenie reklamácie o ďalších najviac 5 dní.

10.5 Odberateľ uplatňuje reklamáciu písomne na Doručovacej adrese Dodávateľa :

**..................................**, alebo elektronickou poštou na emailovú adresu **............................**.

10.6 Dodávateľ je povinný v prípade neočakávaného prerušenia dodávky elektriny alebo inej havarijnej situácie vykonať servisný zásah, a to do 30 minút od telefonického alebo e-mailového oznámenia potreby servisného zásahu.

**Článok 11**

**Ukončenie a zánik Zmluvy**

11.1 Zmluva zaniká uplynutím času, na ktorý bola dojednaná.

11.2 Zmluvu možno ukončiť dohodou zmluvných strán, k platnosti ktorej sa vyžaduje písomná forma.

11.3 Za podstatné porušenie Zmluvy zo strany Odberateľa sa považuje najmä:

a) omeškanie Odberateľa s úhradou faktúry, ak faktúru neuhradil ani v dodatočnej lehote určenej Dodávateľom, ktorá nemôže byť kratšia ako 15 dní od doručenia výzvy na jej úhradu. Zmluvné strany potvrdzujú, že táto dodatočná lehota poskytnutá na plnenie je primeraná,

b) neoprávnený odber elektriny v zmysle zákona o energetike.

11.4 V prípade podstatného porušenia Zmluvy zo strany Odberateľa je Dodávateľ oprávnený odstúpiť od Zmluvy písomným oznámením o odstúpení zaslanom Odberateľovi. Účinnosť odstúpenia nastane dňom doručenia písomného oznámenia o odstúpení od Zmluvy Dodávateľom Odberateľovi alebo neskorším dňom uvedeným v písomnom oznámení Dodávateľa o odstúpení zaslanom Odberateľovi. Písomnosti zasielané v súvislosti so Zmluvou sa považujú za doručené druhej zmluvnej strane dňom prevzatia zásielky alebo dňom odmietnutia prevzatia zásielky.

11.5 Za podstatné porušene Zmluvy zo strany Dodávateľa sa považuje:

a) Dodávateľ podal na seba návrh na vyhlásenie konkurzu,

b) návrh na vyhlásenie konkurzu voči Dodávateľom bol podaný treťou osobou, pričom Dodávateľ je platobne neschopný alebo je v situácii, ktorá odôvodňuje začatie konkurzného konania,

c) Dodávateľ vstúpil do likvidácie,

d) Dodávateľ nezabezpečí Odberateľovi plnenie predmetu zmluvy, a to najmä dodávku elektriny a distribučné služby, v súlade so Zmluvou,

e) Dodávateľ porušil povinnosti uvedené v bode 4.5.

11.6 V prípade podstatného porušenia Zmluvy zo strany Dodávateľa uvedené v bode 12.5 je Odberateľ oprávnený od Zmluvy odstúpiť. Účinnosť odstúpenia nastane dňom doručenia písomného oznámenia o odstúpení od zmluvy Odberateľom Dodávateľovi alebo neskorším dňom uvedeným v písomnom oznámení Odberateľa o odstúpení zaslanom Dodávateľovi. Písomné oznámenie Odberateľa o odstúpení od Zmluvy sa považuje za doručené Dodávateľovi dňom prevzatia zásielky alebo dňom odmietnutia prevzatia zásielky alebo dňom jej uloženia na pošte, aj keď sa Dodávateľ o uložení zásielky nedozvedel. **Odberateľ môže odstúpiť od zmluvy na základe dôvodov uvedených v § 19 zákona o verejnom obstarávaní.**

11.7 V prípade odstúpenia od Zmluvy zostávajú zachované práva a povinnosti vyplývajúce zo Zmluvy do dňa účinnosti odstúpenia. Zmluvné strany sú povinné vyrovnať všetky pohľadávky a záväzky vzniknuté do dňa účinnosti odstúpenia od Zmluvy.

11.8 Odstúpenie od Zmluvy alebo jej ukončenie z iného dôvodu sa nedotýka práva na uplatnenie nárokov vyplývajúcich z porušenia Zmluvy, vrátane oprávnenia na náhradu škody, zmluvnej pokuty, zmluvných ustanovení týkajúcich sa voľby práva, riešenia sporov medzi zmluvnými stranami a ostatných ustanovení, ktoré podľa Zmluvy alebo vzhľadom na svoju povahu majú trvať aj po ukončení Zmluvy. Ustanovenia vzťahujúce sa k vysporiadaniu vzájomných právnych vzťahov na základe Zmluvy zostávajú v platnosti do momentu ich vysporiadania.

11.9 V prípade ukončenia Zmluvy sa Odberateľ zaväzuje, že umožní Dodávateľovi vykonať úkony súvisiace s ukončením dodávky elektriny a distribučných služieb vrátane odobratia určeného meradla a odpojenia odberného miesta.

**Článok 12**

**Okolnosti vylučujúce zodpovednosť**

12.1 Zmluvné strany sú zbavené zodpovednosti za čiastočné alebo úplné neplnenie povinností vyplývajúcich zo Zmluvy v prípade, ak toto neplnenie je výsledkom okolností vylučujúcich zodpovednosť/vis major v zmysle príslušných ustanovení Obchodného zákonníka (napr. vojna, celoštátny štrajk, zemetrasenie, záplava, požiar nespôsobený Dodávateľom, teroristický útok, atď.). Na požiadanie predloží zmluvná strana, odvolávajúca sa na okolnosti vylučujúce zodpovednosť, druhej zmluvnej strane dôveryhodný dôkaz o takejto skutočnosti podľa povahy okolností vylučujúcich zodpovednosť, napríklad doklad vydaný príslušnými úradmi alebo organizáciami.

12.2 Zmluvne dohodnuté termíny sa predlžujú o dobu trvania okolností vylučujúcich zodpovednosť/vis major. Ak doba ich trvania presahuje 30 dní, ktorákoľvek zo zmluvných strán je oprávnená písomne odstúpiť od Zmluvy bez akýchkoľvek negatívnych právnych dôsledkov pre odstupujúcu zmluvnú stranu.

12.3 Zmluvná strana, ktorá porušuje svoju povinnosť, alebo ktorá s prihliadnutím na všetky okolnosti má vedieť, že poruší svoju povinnosť zo zmluvného vzťahu, je povinná oznámiť písomne druhej zmluvnej strane povahu prekážky, ktorá bráni, alebo bude brániť v plnení povinnosti, jej dôsledky a predpokladané trvanie. Správa sa musí podať bez zbytočného odkladu po tom, čo sa povinná zmluvná strana o prekážke dozvedela alebo pri náležitej starostlivosti mohla dozvedieť. Škody vyplývajúce z neskorého oznámenia o hrozbe alebo vzniku vis major bude niesť zmluvná strana zodpovedná za takéto neskoré oznámenie.

**Článok 13**

**Záverečné ustanovenia**

13.1 Zmluva nadobúda platnosť dňom jej podpísania obidvoma zmluvnými stranami a účinnosť nadobúda dňom nasledujúcim po dni jej zverejnenia v Centrálnom registri zmlúv, ktorý je informačným systémom verejnej správy vedeným Úradom vlády Slovenskej republiky v elektronickej podobe. Zmluva sa uzatvára na dobu určitú na obdobie 13 mesiacov od nadobudnutia jej účinnosti.

13.2 Zmluvu možno meniť a dopĺňať výlučne na základe dohody zmluvných strán formou vzostupne číslovaných písomných dodatkov podpísaných oboma zmluvnými stranami. Akékoľvek zmeny zmluvy musia byť v súlade s § 18 zákona o verejnom obstarávaní.

13.3 Zmena identifikačných údajov zmluvných strán zapisovaných do obchodného registra, ako aj číslo účtu, zmeny oprávnených osôb sa nebudú považovať za zmeny vyžadujúce uzavretie dodatku k Zmluve. Zmluvná strana dotknutá zmenou je povinná zmeny týchto údajov písomne oznámiť druhej zmluvnej strane bez zbytočného odkladu doporučenou zásielkou zaslanej druhej zmluvnej strane na adresu jej sídla. Takto oznámená zmena nadobúda účinnosť dňom doručenia oznámenia druhej zmluvnej strane.

13.4 Právny vzťah založený Zmluvou sa riadi a spravuje Obchodným zákonníkom a ostatnými všeobecne záväznými právnymi predpismi Slovenskej republiky.

13.5 Spory, ktoré vzniknú medzi zmluvnými stranami na základe Zmluvy sa budú prednostne riešiť dohodou zmluvných strán. Ktorákoľvek zmluvná strana je oprávnená predložiť spor na vyriešenie vecne a miestne príslušnému súdu Slovenskej republiky.

13.6 Zmluva je vyhotovená v štyroch rovnopisoch, každý s platnosťou originálu, pričom odberateľ prevezme tri rovnopisy a dodávateľ prevezme jeden rovnopis.

13.7 Zmluvné strany sa dohodli, že pokiaľ nie je uvedené v Zmluve výslovne inak, všetky oznámenia, výzvy a iné podania, ktoré sa majú podľa Zmluvy urobiť písomne, sa budú považovať za riadne podané, ak budú doručené druhej zmluvnej strane osobne alebo poštou formou doporučenej zásielky na adresu zmluvnej strany uvedenú na titulnej strane Zmluvy, Ak Zmluva neustanovuje inak, každé oznámenie, výzva alebo podanie sa bude považovať za doručené dňom jeho prevzatia alebo dňom odmietnutia jeho prevzatia, v prípade uloženia zásielky s oznámením, výzvou alebo podaním na pošte sa zásielka považuje za doručenú tretí pracovný deň od uloženia, aj keď sa zmluvná strana o uložení na pošte nedozvedela.

13.8 Žiadna zo zmluvných strán nemôže postúpiť alebo previesť svoje práva a povinnosti vyplývajúce zo Zmluvy ako celok alebo ich časť bez predchádzajúceho písomného súhlasu druhej zmluvnej strany.

13.9 Všetky práva a povinnosti vyplývajúce zo Zmluvy prechádzajú v prípade splynutia, zlúčenia alebo rozdelenia Dodávateľa v súlade s ustanoveniami Obchodného zákonníka na jeho právneho nástupcu, alebo právnych nástupcov tak, ako to bude určené v platnej zmluve o splynutí, zlúčení alebo rozdelení spoločnosti.

13.10 Ustanovenia Zmluvy sú oddeliteľné. Ak sa počas trvania zmluvného vzťahu stane akékoľvek ustanovenie Zmluvy (alebo jeho časť) neplatné alebo nevynútiteľné v dôsledku zmeny platných právnych predpisov, nebude tým dotknutá platnosť ani vynútiteľnosť ostatných ustanovení Zmluvy a zmluvné strany sa zaväzujú rokovať s cieľom úpravy zmluvného vzťahu v zmysle novej právnej úpravy a nahradiť dotknuté ustanovenia novými, určenými právnou úpravou resp. zmenou tak, aby bol zachovaný účel Zmluvy a zámery zmluvných strán obsiahnuté v pôvodných ustanoveniach.

13.10 Na Zmluvu sa nevzťahujú Všeobecné obchodné podmienky Dodávateľa súvisiace s plnením predmetu Zmluvy.

13.11 Neoddeliteľnou súčasťou Zmluvy je príloha č. 1 - Technická špecifikácia dodávky elektriny a príloha č. 2 – Formulár – Návrh na plnenie kritéria

13.12 Zmluvné strany vyhlasujú, že im nie sú známe žiadne prekážky, ktoré by bránili uzavretiu Zmluvy, že si Zmluvu prečítali, bola spísaná podľa ich skutočnej, vážnej a slobodnej vôle, jej obsahu porozumeli a na znak súhlasu s ňou oprávnení zástupcovia zmluvných strán pripájajú svoje vlastnoručné podpisy.

Za Odberateľa: Za Dodávateľa:

V .............................., dňa ............... V .........................., dňa ...........

………………………………….......... .......……………………………….